Az összes kerekét lelopták az autójuknak, majd jött a parkolási hatóság, és még egyet beléjük rúgott
Még rosszabbá tették az amerikai házaspár amúgy is szörnyű reggelét.
Amikor a San Franciscóban élő Karen Dow előző hét kedden odament az utcán parkoló autójához, hogy elálljon onnan, úgy gondolhatta, ennél aznap már nem lehet rosszabb. Az autóhoz érve ugyanis azt látta, hogy tolvajok az este mind a négy kereket lelopták a Toyota Corolláról, és a jármű tejtároló rekeszeken áll – jelentette a helyi sajtó.

A nő ekkor visszament otthonába, és azonnal telefonált a biztosítójának, hogy vontassák el az autót az utcáról. Aztán rögtön visszament a kocsihoz, és amit ott látott, roppant dühössé tette.

Az eltelt idő alatt ugyanis arra járt a közlekedési hatóság egyik ellenőre, és megbüntette őket, mert tilosban parkoltak.

  Mintha pofont kaptam volna, egy amúgy is szörnyű reggelen

– jellemezte a 79 dolláros (23 ezer forint) pénzbüntetést Karen Dow.

A házaspár azért kapta a büntetést, mert nem álltak el az autóval az utcáról, ahol aznap takarítottak. A helyi szabályok értelmében az utcaseprésre kijelölt időben el kell állni az utcai parkolóhelyekről az autósoknak, különben pénzbüntetéssel sújthatják őket.

Az SFMTA közlekedési hatóság a sajtónak eleinte azt mondta, hogy a házaspárnak hivatalos panaszt kell benyújtani, amiben megfelelően dokumentálják az esetet, és akkor szinte biztosan megszüntetik az ellenük indult eljárást. Aztán másnap már közölték, hogy a pénzbüntetést visszavonták.

A kiemelt képen a házaspár autója, a kerekek nélkül. Fotó: KTVU
Szórakozás